સુરત, રાજકોટ, તા. 11 : હવામાન ખાતાની અગાહી મુજબ મેઘરાજાએ દક્ષિણ ગુજરાતને ધમરોળ્યું હતું. આજે મેઘરાજાએ સુરતનાં બારડોલી અને નવસારી જિલ્લામાં અનરાધાર પાણી વરસાવ્યું હતું. મેઘરાજાએ ગઈકાલ મોડીરાત્રિથી નવસારી અને બારડોલીમાં અનુક્રમે 10 અને સાડા આઠ ઈંચ પાણી વરસાવ્યું હતું. સૌરાષ્ટ્રમાં જોઈએ એવી મેઘસવારી હજી આવી નથી. ગીર સોમનાથ અને સોરઠ પંથકમાં ત્રણ દિવસથી વરસાદ વરસી રહ્યો છે. આજે પણ સોરઠ વિસ્તારમાં એક થી ચાર ઈંચ પાણી વરસી જતાં ખેડૂતો અને પ્રજાજનો ખુશખુશાલ થઈ ગયા હતા.